Efter 20 år med forskellige roller stopper Ulrik Wilbek i Dansk Håndbold Forbund.

Ulrik Wilbek er færdig som sportschef i Dansk Håndbold Forbund.

Som TV 2 SPORT tidligere tirsdag kunne fortælle, har DHF netop udsendt en pressemeddelelse om, at Wilbek har besluttet at opsige sin stilling. Enkelte medarbejdere i forbundet modtog i aftes beskeden på mail.

Wilbek har været sportschef i DHF siden efteråret 2012.

Opsigelsen kommer i kølvandet på uroen under og efter OL i Rio, og det er netop derfor, Wilbek stopper.

- Efter en OL-turnering, hvor det var min oplevelse, at trænere, spillere og stab sammen fandt frem til et konstruktivt samarbejde, har de seneste dages uro i pressen gjort det umuligt for mig at se mig selv fortsætte i stillingen, siger han i pressemeddelelsen.

Under OL holdt Wilbek møde med udvalgte spillere om landstræner Gudmundur Gudmundssons arbejde - herunder muligheden for at afskedige træneren.

Dagen efter OL-guldet gentog Ulrik Wilbek muligheden, hvilket spillerne dog - igen - afviste.

Læs mere om OL-uroen under tidslinjen.

OL-efterspillet

TV 2 SPORT kunne fredag fortælle, at sportschef Ulrik Wilbek og udvalgte landsholdsspillere under OL holdt møde om muligheden for at fyre landstræner Gudmundur Gudmundsson med øjeblikkelig virkning.

Igen dagen efter finalen, som endte med dansk guld, blev muligheden vendt mellem sportschefen og anfører Niklas Landin. Begge gange valgte spillerne, at en trænerfyring var for drastisk et skridt.

Efterfølgende har sportschef Ulrik Wilbek afvist, at en fyring af landstræneren skulle have været italesat både under og efter OL. Flere kilder bekræftede dog uafhængigt af hinanden de to tilfælde over for TV 2 SPORT.

Sagen skabte efterfølgende uro omkring det fremtidige samarbejde mellem sportschef Ulrik Wilbek og landstræner Gudmundur Gudmundsson, og det fremtvang spørgsmåletet om, hvordan DHF ville forholde sig til situationen.

Men endnu har forbundets ledelse ingen officiel holdning til ’efterspillet’.

Generalsekretær Morten Stig Christensen ønskede søndag ikke at kommentere, hvordan DHF evaluerer OL-turneringen. Faktum er blot, at ledelsen afventer en evaluering fra landstræneren, lige som man gør det efter enhver slutrunde, hvor et dansk landshold har deltaget.

Dansk Håndbold Forbunds formand Per Bertelsen har ikke svaret på TV 2 SPORTs henvendelse.